૮ નવેમ્બર ૨૦૧૫ના રોજ મોદી સરકારે નોટબંધી કરી ત્યારે કહે છે કે, રિઝર્વ બેંકના ઉચ્ચ અધિકારીઓને અને ભારત સરકારના આર્થિક સલાહકાર અરવિંદ સુબ્રમણિયમને વિશ્વાસમાં લેવાયા નહોતા. રિઝર્વ બેંકના પૂર્વ ગવર્નર રઘુરામ રાજન અને મોદી સરકાર વચ્ચે છત્રીસનો આંકડો હતો. રઘુરામ રાજન દેશના અર્થતંત્રમાં આર્થિક દૃષ્ટિએ શિસ્ત-અનુશાસન લાવવા ઈચ્છતા હતા. રાજન માનતા હતા કે, ઉદ્યોગપતિઓને લોનની ખેરાત કરી શકાય નહીં. સસ્તી લોકપ્રિયતા માટે વ્યાજદર ઘટાડી શકાય નહીં અને સરકારી બેંકોએ પોતાનાં દેવાંનું રિસ્ટ્રક્ચરિંગ કરીને ડેબ મેનેજમેન્ટ કરવું જોઈએ. એથી પણ આગળ વધીને રાજને કહ્યું હતું કે, આવક હોય એટલી જ પછેડી પાથરવી. ટૂંકમાં જે બેંક પાસે ઉઘરાણી આવતી ન હોય અને જેનું દેવું વધી ગયું હોય એ બેંકોને ધિરાણ કરવાનો કોઈ જ અધિકાર નથી. રાજનની કડકાઈથી નાણાંમંત્રી અરુણ જેટલીથી માંડીને નાણાંસચિવ હસમુખ અઢિયા અત્યંત અકળાયેલા રહેતા, પરંતુ રાજનના વિરાટ વ્યક્તિત્વ સામે વામણા અધિકારીઓ અને રાજકારણીઓનો પનો ટૂંકો પડતો હતો. .